**Apie vietininko vartoseną (2023-06-29)**

Netinkamų būdo vietininkų vartojame gana daug. Jų pasitaiko administraciniuose raštuose, publicistinėje kalboje ir kitur.

Dažniausiai būdo vietininkus keičiame kitais linksniais – įnagininku, rečiau kilmininku ar dar kitu linksniumi.

Tinkamiausias pakaitas yra įnagininkas: **Šaldymo įrenginiai veiks** ***tam tikrame režime* (= tam tikru režimu); Darbus atliks *toje pačioje apimtyje* (= ta pačia apimtimi); *Tokiose aplinkybėse*** **(= tokiomis aplinkybėmis)** **specialistai neberengs projektų.**

Įnagininkas ypač tinka, kai vietininko linksnis vartojamas junginiuose su **lygyje, lygiuose: Klausimas bus sprendžiamas *valstybiniame lygyje* (= valstybiniu lygiu, lygmeniu); Sprendimas priimtas *valstybiniame lygmenyje* (= valstybiniu lygmeniu).**

Nusakant tarnybinio darbo atlikimo būdą, susijusį su užimamomis pareigomis, nereikia vietininko **pareigose: Net dvidešimt metų jis dirbo mokyklos *direktoriaus pareigose* (= direktoriumi); Darbuotojas buvo pažemintas *pareigose* (= paskirtas, perkeltas į žemesnes pareigas).**

Vengdami netinkamo būdo vietininko, kartais pertvarkome visą sakinį arba jo dalį: **Sporto mokyklos komanda išvyko *nepilnoje sudėtyje* (= ne visa, nesukomplektuota). Uždavinius spręsime tik įstatymo *rėmuose* (= laikydamiesi įstatymo, pagal įstatymą). Komisija atvyko į seniūniją *pilname sąstate* (= visa, atvyko visi komisijos nariai).**

Pasitaiko ir tokių netinkamų vietininkų: **daugumoje, visumoje, pagrinde**. **Mokymuose *daugumoje* (= daugiausia) dalyvauja socialiniai darbuotojai. Kelius daugumoje (= daugiausia) remontuoja kelininkai. Visumoje (= apskritai, visas) planas įvykdytas. Visumoje (= apskritai) ataskaita buvo išsami. Ūkininkams pagrinde (= daugiausia) galėtų padėti Nacionalinė žemės ūkio tarnyba.**

*Parengė kalbos tvarkytoja Inga Radzevičienė*